《留别黄安父老》
清代·王云明

乡思萦长夜，天恩放老夫。涓埃宁万一，鸥鸟且江湖。

犹忆触蛮斗，但凭牛马呼。衰颜休揽镜，壮志罢张弧。

琴鹤仍无恙，壶浆俨在途。生还真似梦，此别莫长吁。

既遇苍鹰击，敢云白璧诬。诸君情自切，三月政全无。

善守清时法，勿忘旧令迂。可封期比户，握手暂踌蹰。

作者简介：王云明，字圣能，西华人。顺治丁酉举人，官黄安知县。有《习阳集》。